Ifølge Facebook-siden til Faktisk, finnes det ingen Tor Mikkel Wara i folkeregisteret.

En mann ved navn Tor Mikkel Wara ble onsdag utnevnt til ny justisminister.

Både på regjeringens og Justisdepartementets hjemmesider skrives navnet til den nyutnevnte justisministeren Wara.

Det finnes imidlertid en Tor Mikkel Vara i Folkeregisteret.

Folkeregisterets Vara er registrert med de samme opplysningene som forbindes med den nye justisministeren.

Fra Finnmark

Han er fra Finnmark, er registrert som eier i First House og som innehaver av Wara Consulting.

Han skrev også en masteroppgave i filosofi ved UiO i 2017, noe justisminister Wara sier at han har gjort.

På spørsmål fra NRK bekrefter Justisdepartementet at statsrådens etternavn i folkeregisteret er skrevet Vara.

– Det er en av flere måter å fornorske det finske navnet Vaara. Men statsråden har brukt Wara, fordi hans far skrev det på den måten, skriver departementet i en e-post til NRK.